b'\n_START_ARTICLE_\nUngdommens kritikerpris\n_START_PARAGRAPH_\nUngdommens kritikerpris er en litteraturpris som deles ut i samarbeid mellom Foreningen !les, Norsk kritikerlag, Lesesenteret i Stavanger, Den norske Forleggerforening og Utdanningsforbundet. Den skal v\xc3\xa6re ungdommens svar p\xc3\xa5 Kritikerprisen._NEWLINE_Nominasjonen gj\xc3\xb8res av Norsk kritikerlag, og elever ved ni videreg\xc3\xa5ende skoler skal k\xc3\xa5re sin favoritt. Elevene har forskjellig bakgrunn \xe2\x80\x93 noen tar allmennfag, noen elektrofag, noen idrettsfag, osv. Ingen av klassene velges p\xc3\xa5 bakgrunn av spesielt gode eller d\xc3\xa5rlige leseferdigheter. Nominasjonen gir ikke fortrinn for b\xc3\xb8ker som regnes som spesielt popul\xc3\xa6re blant ungdom. _NEWLINE_Ungdommens kritikerpris er inspirert av den franske Goncourt des lyc\xc3\xa9ens \xe2\x80\x93 en ungdomsvariant av Frankrikes st\xc3\xb8rste litteraturpris, Goncourt-prisen._NEWLINE_Prisen deles ut i mars hvert \xc3\xa5r. Tidligere var prisutdelingen p\xc3\xa5 Litteraturhuset i Oslo. Fra 2016 har den v\xc3\xa6rt p\xc3\xa5 Sentralen i Oslo. Prisen ble delt ut f\xc3\xb8rste gang 1. mars 2006.'